Taipėjus

Taipėjus arba Taibėjus () – miestas Taivane, šalies sostinė. 2,65 mln. gyventojų (2019 m.). Taipėjaus-Dzilongo aglomeracijoje 2457,13 km² plote gyvena 7 047 559 gyventojų (2019 m.).  Mieste stovi 2004–2010 m. aukščiausiu pasaulio pastatu buvęs „Taipei 101“ (509 m). Išvystyta metalurgijos pramonė, mašinų gamyba, radioelektronika, cemento, medienos, chemijos, maisto pramonė. Netoli miesto išgaunama anglis. Yra du tarptautiniai oro uostai (Taojuanas ir Sunšanas), Taipėjaus zoologijos sodas. Artimiausias didelis jūrų uostas – Dzilongas.

 Istorija 
Seniau kraštas buvo žinomas Taipėjaus baseino pavadinimu, čia gyventa ketagalanų, vienos iš Taivano aborigenų genties. 1709 m. vietovėje pradėjo kurdintis naujakuriai, daugiausia haniai, atvykę iš žemyninės Kinijos Fudziano provincijos.

Taipėjus įkurtas ankstyvajame XVIII a., valdant Čingų dinastijai ir XIX a. tapo svarbiu prekybos jūra centru. Čingų dinastija apie 1886 m. Taipėjų paskelbė Taivano provincijos sostine, kai šis buvo atskirtas nuo Fudziano provincijos.

1895 m. Šimonoseki sutarties, pasirašytos po Pirmojo Kinijos-Japonijos karo, sąlygomis Taivanas atiteko Japonijos imperijai ir tapo jos kolonija. Taipėjus buvo administruojamas kaip Taihoku provincija. Šiuo laikotarpiu Japonija vykdė intensyvią Taivano modernizaciją, buvo gerinama infrastruktūra, pastatyta daug Taipėjaus miesto orientyrų, kultūros institucijų.Marsh, Robert (1996). The Great Transformation. M. E. Sharpe. p. 84. ISBN 1-56324-788-7. Nuoroda tikrinta 2009-07-27.

1947 m. KMT vyriausybė, vadovaujama Čiang Kai-ši, paskelbė įvedanti karo padėtį visoje Taivano saloje. Tai pasibaigė 2-28 incidentu, kuris prasidėjo Taipėjuje, o vėliau išplito ir po kitas Taivano vietoves. Po dvejų metų, 1949 m. gruodžio 7 d., Čiang Kai-ši ir Guomindanas buvo komunistų priversti sprukti iš žemyninės Kinijos dėl įsiplieskusio Kinijos pilietinio karo. Pabėgėliai paskelbė Taipėjų toliau tebegyvuojančios Kinijos Respublikos laikinąją sostine, o oficialią sostinę laikė Nandzingą (Nankiną), nors miestą jau valdė komunistai. Taipėjus niekada oficialiai nebuvo paskelbtas oficialia sostine, bet šiandieną Guomindano lojalistų paprastai ja laikomas. 2004 m. pradinių mokyklų vadovėliuose teiginys „Nankinas yra Kinijos Respublikos sostinė“ buvo pakeistas į „Kinijos Respublikos centrinė vyriausybė yra įsikūrusi Taipėjuje“.

 Geografija 
Taipėjus išsidėstęs Taipėjaus baseine, šiaurės Taivane. Pietuose miestą supa Sindiano, o vakaruose – Tamsujaus upės. Kraštovaizdis daugiausia lygus, šiaurėje supamas Cisingo kalnų, iškylančių iki 1120 m aukščio. Kita aukštikalnė šiaurėje yra Datuno kalnas, iškylantis į 1092 m aukštį virš jūros lygio. Šiauriniai Beitou ir Šilino rajonai šiaurėje ribojasi su Kilungo upe ir Jangmingšano nacionaliniu parku.

Į pietryčius nuo miesto plyti Songšano kalvos ir Čingšujaus tarpeklis, juosiantis vešlius miškus.

 Klimatas 
Vyrauja subtropinis musoninis klimatas. Vasaros karštos ir drėgnos, dažnos audros. Žiema tuo tarpu gana švelni, orus veikia iš šiaurės rytų atslenkantys musonai..

 Administracinis suskirstymas 
 Taip pat skaitykite – Taivano administracinis suskirstymas.
Taipėjus yra padalintas į 12 rajonų (區), kurie savo ruožtu skirstomi į kaimus (里), o šie dar padalinti į apylinkes (鄰).

Rajonai:
 Beitou
 Daanas
 Datongas
 Džongdžengas
 Džongšanas
 Nangangas Neihu
 Sinji
 Songšanas
 Šilinas
 Vanhua
 Venšanas

 Švietimas 
 Taivano nacionalinis universitetas

 Šaltiniai 

 Nuorodos 
 Taipėjaus dangoraižių diagrama